รฟท. เพิ่มขบวนรถพิเศษ เส้นทางสายเหนือ สายตะวันออกเฉียงเหนือ รองรับการเดินทางของประชาชน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย หรือ รฟท. เปิดเผยว่า ในวันนี้ (30 ธ.ค.) มีประชาชนเลือกเดินทางกลับภูมิลำเนาและท่องเที่ยวในช่วงเทศกาลส่งท้ายปีเก่าต้อนรับปีใหม่เป็นจำนวนมาก เพื่อเป็นการรองรับการเดินทางของประชาชน ที่เดินทางออกจากสถานีกรุงเทพ หรือหัวลำโพง การรถไฟฯ ได้เพิ่มขบวนรถพิเศษในเส้นทางสายเหนือ เส้นทางกรุงเทพ – เชียงใหม่ จำนวน 1 ขบวน และเส้นทางสายตะวันออกเฉียงเหนือ เส้นทางกรุงเทพ –อุบลราชธานี อีก 1 ขบวน สามารถรองรับผู้โดยสารได้มากกว่า 1,000 คน ทำให้มีขบวนรถโดยสารเพียงพอ ไม่มีผู้โดยสารตกค้าง นอกจากนี้ การรถไฟฯ ยังได้เพิ่มความเข้มงวดมาตรการเฝ้าระวังและป้องกันการแพร่ระบาดโควิด-19 โดยกำชับให้พนักงานด้านปฏิบัติการของการรถไฟฯ ที่หัวลำโพง และส่วนภูมิภาค อำนวยความสะดวกในการเดินทาง ควบคู่กับดูแลด้านสาธารณสุขของประชาชนและมอบสเปรย์แอลกอฮอล์สำหรับผู้โดยสารให้ใช้ทำความสะอาดระหว่างการเดินทาง ตลอดจนร่วมมือกับกระทรวงมหาดไทย ช่วยดูแลผู้โดยสารให้ถึงที่หมายอย่างปลอดภัย